Resumé af udtalelsen fra Den Europæiske Tilsynsførende for Databeskyttelse om forslaget til forordning for så vidt angår omdannelse af informationsnettet for landøkonomisk bogføring til et informationsnet om landbrugsbedrifters bæredygtighed

(2022/C 440/06)

(Udtalelsen findes i sin helhed på engelsk, fransk og tysk på EDPS' websted https://edps.europa.eu)

Den 22. juni 2022 fremsatte Europa-Kommissionen et forslag til Europa-Parlamentets og Rådets forordning om ændring af Rådets forordning (EF) nr. 1217/2009 for så vidt angår omdannelse af informationsnettet for landøkonomisk bogføring til et informationsnet om landbrugsbedrifters bæredygtighed (1).

Forslaget har til formål at regulere behandlingen af personoplysninger i forbindelse med indsamlingen af økonomiske, miljømæssige og sociale data på bedriftsniveau samt den videre styring og anvendelse af sådanne data i informationsnettet for landbrugsbedrifters bæredygtighed (»FSDN«). I den forbindelse glæder EDPS sig over de udtrykkelige henvisninger til behovet for at overholde både GDPR (2) og EUDPR (3). EDPS glæder sig også over, at forslaget indeholder henvisninger til GDPR og EUDPR i forbindelse med definitionerne af relevante udtryk, såsom »personoplysninger« og »behandling«. Af hensyn til retssikkerheden anbefaler EDPS imidlertid kraftigt, at de foreslåede definitioner tages op til revision for at sikre, at der henvises til både GDPR og EUDPR på en systematisk og konsekvent måde, og for at undgå at indføre definitioner af begreber, der allerede er omfattet af disse instrumenter.

EDPS noterer sig med tilfredshed, at hvis individuelle data deles af Kommissionen eller forbindelsesorganerne, vil landbrugernes data og alle andre individuelle oplysninger, der er indhentet i henhold til forslaget, blive anonymiseret eller pseudonymiseret. Både anonymisering og pseudonymisering er vigtige teknikker til at mindske databeskyttelsesrisici. Når dette er sagt, finder EDPS det vigtigt at bevare en klar sondring mellem disse begreber, da pseudonymiserede data stadig kan vedrøre en identificerbar fysisk person og derfor kan betragtes som personoplysninger.

For så vidt angår offentliggørelsen af FSDN-data minder EDPS om, at ethvert krav om offentliggørelse af personoplysninger ud over at være fastsat ved lov også bør opfylde de øvrige krav, der følger af chartrets artikel 52, stk. 1, og artikel 6, stk. 3, i GDPR. EDPS mener ikke, at forslaget i sin nuværende form anfører en specifik offentlig interesse, der begrunder offentliggørelsen af personoplysninger i identificerbar form, selv om oplysningerne blev pseudonymiseret inden offentliggørelsen. EDPS anbefaler derfor, at det præciseres, at kun behørigt anonymiserede FSDN-data kan gøres offentligt tilgængelige.

EDPS mener, at visse specifikationer vedrørende behandling af personoplysninger bør omhandles i selve forslaget snarere end i delegerede retsakter. EDPS mener navnlig, at kategorierne af personoplysninger samt de specifikke formål, hvortil de må behandles, bør præciseres direkte i forslaget. EDPS anbefaler endvidere, at (kriterierne for fastsættelse af) opbevaringsperioden for de relevante kategorier af personoplysninger og de involverede aktørers roller præciseres. Endelig anbefaler EDPS, for så vidt som forslaget tager sigte på at oprette et IT-system med henblik på at forbinde databaser, at der i forslaget medtages en overordnet beskrivelse af IT-værktøjet, herunder databeskyttelsesroller og -ansvar og relevante gældende garantier.

1. INDLEDNING

1. Den 22. juni 2022 fremsatte Europa-Kommissionen et forslag til Europa-Parlamentets og Rådets forordning om ændring af Rådets forordning (EF) nr. 1217/2009 for så vidt angår omdannelse af informationsnettet for landøkonomisk bogføring til et informationsnet om landbrugsbedrifters bæredygtighed (»forslaget«).

2. Hovedformålet med forslaget er at ændre Rådets forordning (EF) nr. 1217/2009 ( 4 ) med henblik på at omdanne informationsnettet for landøkonomisk bogføring (»INLB«) til et informationsnet om landbrugsbedrifters bæredygtighed (»FSDN«) med henblik på at indsamle data på bedriftsniveau om bæredygtighed. Omdannelsen ville også bidrage til at forbedre rådgivningen til landbrugere og benchmarkingen af bedrifternes resultater.

3. Der indsamles i øjeblikket hovedsagelig data for at vurdere landbrugsbedrifternes økonomiske aspekter, men der er behov for at vurdere bedriftens overordnede bæredygtighed, herunder miljødata vedrørende jord, luft, vand og biodiversitet samt data, der dækker landbrugets sociale dimension. Omdannelsen til et informationsnet om landbrugsbedrifters bæredygtighed ville gøre det muligt at benchmarke bedrifternes resultater i forhold til regionale, nationale og sektorspecifikke gennemsnit. Med hensyn til regnskabsmæssige data udgør landbrugsbedrifternes regnskaber den grundlæggende kilde for enhver vurdering af landbrugsbedrifternes indkomst eller undersøgelse af deres drift. De indsamlede oplysninger kunne også anvendes til at yde individualiserede rådgivningstjenester og give feedback til landbrugerne med henblik på at forbedre landbrugsbedrifternes bæredygtighed ( 5 )

4. Forslaget ville også ændre den måde, hvorpå dataene indsamles, bl.a. ved at sikre interoperabilitet med andre systemer, der indeholder landbrugsdata, og gøre det muligt at kombinere data, der oprindeligt blev indsamlet til forskellige formål. Med henblik herpå ville der blive indført et unikt bedrifts-ID. Desuden foreskriver forslaget også, at FSDN-data offentliggøres.

5. Denne udtalelse fra EDPS er afgivet på grundlag af en høring fra Europa-Kommissionen af 22. juni 2022 i henhold til artikel 42, stk. 1, i EUDPR. I den forbindelse opfordrer EDPS medlovgiverne til at medtage en udtrykkelig henvisning til denne høring i en af betragtningerne i forslaget.

4. KONKLUSION

32. På baggrund af ovenstående anbefaler EDPS: a) at de foreslåede definitioner tages op til revision for at sikre, at der henvises til både GDPR og EUDPR på en systematisk og konsekvent måde, og for at undgå at indføre definitioner af begreber, der allerede er omfattet af disse instrumenter b) at artikel 16, stk. 2, og betragtning (8) i forslaget ændres for at fjerne enhver antydning af, at pseudonymisering ville forhindre muligheden for identifikation c) at det i forslagets artikel 16 præciseres, at kun behørigt anonymiserede FSDN-data kan gøres offentligt tilgængelige d) at kategorierne af personoplysninger præciseres for at sikre, at behandlingen af personoplysninger begrænses til, hvad der er direkte relevant og nødvendigt for at opfylde forslagets specifikke formål e) at alle formål, hvortil personoplysninger kan behandles, præciseres i forslagets dispositive del f) at der fastsættes en opbevaringsperiode for de relevante kategorier af personoplysninger eller som minimum fastsættes kriterier for fastsættelse af sådanne perioder under hensyntagen til formålene med behandlingen g) at rollerne fordeles klart mellem de forskellige aktører, der er involveret som dataansvarlig, fælles dataansvarlig eller databehandler h) at der i forslaget, for så vidt som det har til formål at oprette et IT-system med henblik på at forbinde databaser, medtages en overordnet beskrivelse af IT-værktøjet, herunder databeskyttelsesroller og -ansvar og relevante gældende garantier.

Bruxelles, den 11. august 2022. Wojciech Rafał WIEWIÓROWSKI

(1) COM(2022) 296 final.

(2) Europa-Parlamentets og Rådets forordning (EU) 2016/679 af 27. april 2016 om beskyttelse af fysiske personer i forbindelse med behandling af personoplysninger og om fri udveksling af sådanne oplysninger og om ophævelse af direktiv 95/46/EF (generel databeskyttelsesforordning) (EUT L 119 af 4.5.2016, s. 1).

(3) Europa-Parlamentets og Rådets forordning (EU) 2018/1725 af 23. oktober 2018 om beskyttelse af fysiske personer i forbindelse med behandling af personoplysninger i Unionens institutioner, organer, kontorer og agenturer og om fri bevægelighed for sådanne data, og om ophævelse af forordning (EF) nr. 45/2001 og afgørelse nr. 1247/2002/EF (EUT L 295 af 21.11.2018, s. 39).

(4) Rådets forordning (EF) nr. 1217/2009 af 30. november 2009 om oprettelse af et informationsnet for landøkonomisk bogføring til belysning af indkomstforhold og driftsøkonomiske forhold i landbruget i Det Europæiske Fællesskab (EUT L 328 af 15.12.2009, s. 27).

(5) Forslagets betragtning 4.